Nuuskommentaar: Sesessie in die VSA en Suid-AfrikaFoto ter illustrasie In ’n baie insiggewende artikel in Maroela Media skryf dr. Eugene Brink oor die moontlikheid dat die deelstaat Kalifornië van die res van die VSA kan wegbreek. Die verkiesing van Donald Trump as Amerikaanse president verleen impetus aan die gedagte, aangesien Kalifornië met sy groot Spaanssprekende bevolking, wat miljoene onwettige immigrante insluit, sterk pro-Clinton gestem het. Die interessantheid egter is dat daar in die Noorde van Kalifornië ’n beweging is wat hulle al dekades lank beywer vir die afstigting van wat hulle die staat Jefferson noem. Maroela Media het in 2013, toe die beweging nuwe momentum gekry het, hieroor geskryf. Verskeie counties (distrikte) het aangedui dat hulle begerig is om by dié nuwe staat aan te sluit. Die Trump-verkiesing het die kwessie weer belig. Waar die kiesers in die suidelike dele van Kalifornië feitlik bankvas vir Clinton gestem het, het die kiesers in “Jefferson” bankvas vir Trump gestem. (In die suide was daar wel enkele bekende landboustreke wat vir Trump gestem het – ironies omdat hulle in die oestyd baie afhanklik is van Latyns-Amerikaanse werkers.) Die aanhangers van Jefferson se beoogde staat (in teenstelling met die res van Kalifornië veel meer homogeen) sluit ook die suidelike dele van Oregon in. In Oregon is die georganiseerde proses vir deelname nog nie so ontwikkel dat counties formeel wil aansluit nie, maar die beweging self is nietemin betreklik sterk. Die Jefferson-aanhangers is egter nie al wat van Kalifornië wil wegbreek nie. Die aanhangers van die Cascade-beweging se oë is ook gerig op dele van Idaho, verskeie ander deelstate en selfs dele van Alaska. Die oë is egter nou op Kalifornië gerig. Sedert die verkiesing van Trump het die Calexit-beweging stoom bygekry. ’n Onlangse peiling het getoon dat meer Republikeine as Demokrate meen dat Kalifornië se afskeiding van die VSA goed vir die VSA sal wees (25% Republikeine teenoor 15% Demokrate) en soortgelyke bevindings oor diegene wat meen dit sal die VSA nie skaad as Kalifornië wegbreek nie (16% Republikeine teenoor 10% Demokrate met 14% onverbonde). In geheel voel ongeveer ’n derde van die Amerikaanse kiesers dit sal goed wees of om’t ewe as Kalifornië wegbreek. Bloot interessantheidshalwe, die New York Times het onthul dat die leier van die pro-onafhanklikheidsgroep, California Yes, Louis J. Marinelli, met aansienlike steun van Kremlin-gebaseerde organisasies in Yekaterinburg in Rusland woon. Gegewe die groot verskille tussen die noordelike dele van Kalifornië en die kosmopolitaanse stedelike gebiede soos dié van San Francisco en Los Angeles, kan verwag word dat die Jefferson-beweging, wat eerder ’n 51ste staat met volle onafhanklikheid voorstaan, sterker sal word. As die Kaliforniese onafhanklikheidsproses onkeerbaar word, is dit ook nie onmoontlik dat die Trump-administrasie die Jefferson-beweging te hulp sal snel om as die nuwe 50ste staat deel van die VSA te bly nie. Uit leserskommentare is dit duidelik dat baie voel die Afrikaner in Suid-Afrika se belange kan slegs doeltreffend beskerm word as geografies van die res van die land weggebreek word. Dit is veral die geval waar dit nie lyk of die Grondwet die nodige beskerming aan minderheidsgroepe verleen nie. Artikel 235 van die Grondwet maak egter voorsiening vir een van twee tipes selfbeskikking, naamlik korporatief of geografies. Dit is egter eerder ’n vorm van selfseggenskap as soewereine onafhanklikheid, en dit is in pas met die voorskrifte van die internasionale reg, naamlik dat die kriteria vir volk volgens taal en kultuur geskied, en nie ras nie. Trouens, die raskwessie is duidelik gedemonstreer toe die DA se jeugvleuel ’n protesoptog na Kleinfontein gehou het, en toe deur die leierskap van Kleinfontein meegedeel is dat ras nie ’n kriterium is nie. Die jeugvleuel se aanname dat Kleinfontein “buite die Grondwet optree”, moes deur die DA se eie senior leierskap gerepudieer word. Intussen sal dit interessant wees om te sien hoe die Amerikaanse proses verloop.